หั่นเครดิตซ้ำประกันญี่ปุ่นแข่งขันย่ำแย่
หั่นอันดับเครดิตโนมูระ เกือบหล่นสู่ระดับ “จังก์” หลังศักยภาพการแข่งขันดิ่งฮวบ หลังอุ้ม เลห์แมน บราเธอร์
17 มี.ค. 2555

หั่นอันดับเครดิตโนมูระ เกือบหล่นสู่ระดับ “จังก์” หลังศักยภาพการแข่งขันดิ่งฮวบ หลังอุ้ม เลห์แมน บราเธอร์
มูดี้ส์ อินเวสเตอร์ เซอร์วิส ประกาศหั่นลดอันดับเครดิต โนมูระ โฮลดิง อิงค์ บริษัทประกันภัยรายใหญ่ที่สุดของญี่ปุ่น ลงสู่ระดับ Baa3 ซึ่งเป็นระดับต่ำสุดในหมวดน่าลงทุน โดยเหลือเพียงอันดับเดียวก็จะลงสู่ระดับ “จังก์” แล้ว โดยมูดี้ส์ตั้งคำถามสำคัญว่า โนมูระจะสามารถทำผลกำไรต่อไปได้หรือไม่
การหั่นลดอันดับเครดิตครั้งนี้ เป็นผลจากการที่มูดี้ส์ได้เริ่มการทบทวนเครดิตของโนมูระมาตั้งแต่เดือน พ.ย.ปีที่แล้ว ซึ่งจะส่งผลให้มูลค่าการกู้ยืมของโนมูระปรับตัวสูงขึ้น
ทั้งนี้ โนมูระกำลังเร่งหาทางตัดลดรายจ่าย 1,200 ล้านเหรียญสหรัฐ ที่เกิดขึ้นหลังจากเข้าซื้อกิจการ เลห์แมน บราเธอร์ วาณิชธนกิจรายใหญ่ของสหรัฐที่ล้มละลายลงไปเมื่อปี 2551 ซึ่งก่อให้เกิดวิกฤตการเงินและวิกฤตเศรษฐกิจโลกตามมา
“ยังมีความไม่แน่นอนต่อจุดยืนและการทำกำไรในตลาดทุนระหว่างประเทศของโนมูระ โดยเฉพาะเมื่อเปรียบเทียบกับส่วนแบ่งตลาดของโนมูระกับคู่แข่งอื่นๆ ในตลาด” มูดี้ส์ ระบุ
อย่างไรก็ตาม ปรากฏว่าตลาดทุนมีกระแสตอบรับเพียงเล็กน้อยเท่านั้นต่อข่าวการตัดลดเครดิตในครั้งนี้ โดยราคาหุ้นของโนมูระยังสามารถปรับขึ้นได้ที่ 0.3% หรือ 1 เยน ไปอยู่ที่ 401 เยนต่อหุ้นขณะที่ผลตอบแทนตราสารหนี้ครบกำหนดชำระในปี 2558 ก็ปรับขึ้น 2.9 จุด ไปอยู่ที่ 295.3 จุด